BODOLAND रादाब: कुमारिकाता, 28 मार्च : बर’ हारिनि गेजेराव गाहायै सोलोंथाइ बिथिंखौ सांग्रांथि लाखिनायजों लोगोसेनो खेला गेलेनाय, हारिमुआरि सांग्रांथि लाखिनाय समाजारि बिथिंआव सांग्रांथि लाखिनायनि थाखाय बड’फा गोजोरथियारि सोलायनाय मावथांखि हाबाफारिनि गेजेरजों बाक्सा जिल्लानि कुमारिकाता दख’रा एबसुनि बानजायनायाव लाइमोनफोरखौ लोगो हमनाय हाबाफारि लानाय जायो । कुमारिकाता दख’रा एबसुनि आफादगिरि एलपिसिं नार्जारीनि मासि लानानै सामलायनाय हाबाफारिआव मिरु दुलाराय बर’ फरायसा आफादनि आखान्थि गाहाय नेहाथारि कास्टम बसुमतारी बिथांआ गाहाय आलासि महरै बाहागो लानानै कुमारिकाता ओन्सोलनि लाइमोनफोरजों सोलोंथाइ बिथिं, रांखान्थियारि बिथिं, समाजारि सांग्रांथि बिथिंजों लोगोसेनो राजखान्थियारि बिथिंनि बागै गुवारै सावरायनाय जायो । आथिखालाव बर’ फिसाफोरनि रैखाथि आरो थामोन्थानि थाखाय जाय आफाद एबा दोलोफोरा सिगां समनिफ्रायनो जुजिबोबाय थादों बेफोरबादि दोलोखौ फैबाय थानाय समाव मदद होनोबो खावलायो बसुमतारी बिथांआ । बेजों लोगोसेनो राजखान्थियारि थासारिखौ लानानै खौरांगिरिफोरनि सोंथिआव बसुमतारी बिथांआ बुंथियोदि हाग्रामा महिलारिआ बर’फोरनि माहारियारि आफाद एबसुखौ जेसेबांनो सोंखारिया मानो एबसुनि थांखि आरो मावनो लानाय खामानिखौ होबथानो हानाय नंङा, मानोना दुलाराय बर’ फरायसा आफादा बिटिआर गोरोबथानि सागानगिरि आफाद बेनिखायनो बिटिआर गोरोबथानि दफाफोरखौ आबुंङै मावफुंजोबनो नांगौनि थाखाय बे बारनि बिसायख’थिआवबो UPPL दोलोखौ आबुंङै मदद होगोन होनना फोरमायथियो । बर’फोरनि गेजेराव थानाय बिपिएफ आरो UPPL बे मोननै राजखान्थियारि हानजाफोरनि गेजेराव UPPL दोलोआ बिटिआर गोरोबथाखौ आबुंङै मावफुंलांनो थाखाय खोथा होदों आरो दासिमाव माखासे दफाफोरखौ मावफुंनाय जाबाय बेनिखायनो एबसुआ इउपिपिएलखौ मदद होदों नाथाय हाग्रामा महिलारि दैदेननाय BPF दोलोआ बिटिआर गोरोबथाखौ नेवसिगारदों गोरोबथानि दफाफोरखौ मावफुंङा होननानै बुंदों बेनिखायनो बिपिएफ दोलोखौ मदद होनाय जायाखै होननाबो कास्टम बसुमतारी बिथांआ बुंथियो । गहपुरआ बर’फोरनि मोनसे जारिमिनारि जायगा बे जायगानिफ्राय बर’ सोमावसारनायाव गोबां मुख्लं जादों बेफोरनि सुखु दुखु खबर लायालासै हाग्रामा महिलारिआ जौ बिदै बिहैनाय, धुबुरीआव थांनानै जौ बिहैनाय बेफोर बर’ दैदेनगिरिनि आखल जानो नांङा दिनै प्रमद बर’ बिथांआ मोनफ्रोमबो ओन्सोलाव थांनानै बैसागु बोथोराव गावजों गाव मान होलायनो, उन्दैफोरा गेदेरखौ खुलुमनो आरो गेदेरफोरा उन्दैखौ मान होनो, समाजाव गोगो थासारि लाबोनो खावलायदों नाथाय हाग्रामा महिलारिआ जौ बिदै बिनानै लोंङै जायै उन्दुना थानो थाखायसो खावलायनाय जादों, जायफोर सुबुंफोरा हाग्रामा महिलारिजों थागोन बिथांमोनहा सासे सासे खाना सुबुंबादि । बिटिसिनि बाइजोआव थानाय बर’फोरखौ हाग्रामा महिलारिआ खबरखौनो लाया बिसायख’थि समावल’ बिथांआ भट बिनो थाखाय फैयो बेफोरबादि दैदेनगिरिफोरखौ बर’ रायजोफोरा मदद होनो नांङा । आरो फैबाय थानाय आसाम बिधान सभा बिसायख’थिआव साफ्रोमबो बर’ रायजोफोरानो प्रमद बर’ दैदेननाय इउपिपिएल हानजाखौ मदद होनो एबा भट होनो थाखाय कास्टम बसुमतारी बिथांआ उदांयै खौरां बिजोंनि गेजेरजों खावलायदों ।